Meta Malta tinsab bla Arċisqof It-tliet partijiet tal-Ordni Sagri Taħsbux li se nsemmi xi ismijiet ta' dawk li jistgħu jsiru Arċisqof ta' Malta, imma sejjer ngħid xi ħaġa fuq is-sagrament tal-Ordni Sagri, għax hemm min jista' jirċievi dan is-sagrament u hemm min ma jistax. Is-sagrament tal-Ordni Sagri huwa dak is-sagrament li bih ikunu ordnati d-Djakni, is-Saċerdoti u l-Isqfijiet. Huwa sagrament wieħed maqsum fi tlieta, li hemm min jasal sal-ewwel parti, jiġifieri d-djakni permanenti, li dan l-aħħar tħabbar li anke Malta sejrin jibdew jiġu ordnati, it-tieni grad huwa l-ordinazzjoni saċerdotali, u t-tielet tappa, li tintlaħaq minn ftit biss, hija l-ordinazzjoni episkopali. Is-sagrament tal-Ordni Sagri huwa sagrament li jagħti karattru, bħall-Magħmudija u l-Griżma tal-Isqof, jiġifieri jsir darba biss fil-ħajja ta' dak li jkun u ma jitħassar qatt anke jekk iħalli l-fidi Nisranija u jibqa' wkoll wara l-mewt. Is-sagramenti l-oħra jistgħu jingħataw aktar minn darba matul il-ħajja tal-bniedem. L-Ordinazzjoni Djakonali iddaħħal lid-djaknu fid-dinja kjerikali. Minn dan il-punt il quddiem dik il-persuna tkun tista' tibda tilbes l-ilbies tal-kleru (minkejja li ilna naraw karnivalati), il-clergyman, il-kullar u waqt il-funzjonijiet it-tuniċella. Hemm djakonat temporanju, dak iż-żmien li kull saċerdot jagħmel qabel ma jkun ordnat , u hemm djakonat permanenti, bħalma sejjer jibda jkun hemm Malta. Djakni jkunu jistgħu jamministraw magħmudija jew żwieġ kif ukoll imexxu funeral. Ma jkunux jistgħu iqarru jew iqaddsu quddies. Huma wkoll ministri tal-kelma u fil-quddies jaqraw huma l-evanġelju u jistgħu wkoll jipprietkaw. Id-djaknu jitfa' l-inbid fil-kalċi, iżomm il-kalċi waqt id-dossoloġija 'Bi Kristu, ma' Kristu .... ', jagħti l-paċi u jibgħat lill-assemblea fil-paċi fit-tmiem tal-quddiesa. Id-djakni qabel ikunu ordnati jieħdu ġurament ta'lealtà lejn il-Knisja Kattolika. L-Ordinazzjoni Presbiterali jew saċerdotali hija dak il-pass meta d-djaknu jiġi ordnat saċerdot u jkun jista' jamministra s-sagramenti kollha, għajr l-Ordni Sagri. Ir-rit Ruman jgħid li jistgħu jkunu ordnati saċerdoti dawk li huma magħmdin, ta' sess maskili, mhux miżżewġin u li jkunu għalqu il-25 sena (dritt kanoniku numru 1031) u li jkun spiċċaw l-istudji filosofiċi u teoloġiċi tagħhom u jkunu ħadu l-formazzjoni mitluba jew f' seminarju jew f' dar tal-formazzjoni. Dawn iridu wkoll ikun rrikmandati mill-isqof jew mis-superjur f' każ li jkun reliġjuż (li f ' dak il-każ jissejjaħ patri mhux qassis). Fi ftit kliem mhux kulħadd jista' jkun ordnat presbiteru, bit-tama li xi darba jilħaq isqof!!!! In-nisa per eżempju ma għandhomx ċans. L-aħħar parti tal-Ordni Sagri hija l-Ordinazzjoni Episkopali. L-isqfijiet huma s-suċċessuri tal-Appostli u għalhekk għandhom id-dmir li 1) jgħallmu, 2) imexxu u 3) iqaddsu l-poplu. L-isqfijiet jintgħażlu minn fost is-saċerdoti, u huwa l-Papa stess li fl-aħħar jinnomina lil dak li jkun bħala isqof. Ovvjament dan jinħatar isqof wara li jsir il-proċess ta' konsultazzjoni li jieħu fit-tul ħafna. Ix-xogħol ta' isqof huwa vast u hemm bosta uffiċji li jitmexxew minn isqof. Nistgħu nsemmu n-nunzjaturi. In-nunzji jinħatru isqfijiet u jistgħu jingħataw titlu ta' djoċesi li ma tkunx għadha teżisti. Il-kardinali wkoll jiġu ordnati isqfijiet qabel jinħolqu kardinali. Insibu wkoll l-isqfijiet awżiljarji li jinħatru biex jgħinu lill-isqfijiet Djoċesani. L-isqof djoċesan huwa l-aktar familjari magħna. Dan huwa dak li flimkien mal-kappillani u s-saċerdoti jmexxi d-djoċesi. Insibu Arċisqfijiet, li jmexxu arċidjoċesi kif ukoll Patriarka, li ma humiex biss dawk tal-Orjent imma nsibu wkoll Patriarka f'Venezja u anke f' Lisbona. Xogħol ieħor li jaqa' fid-dekasteru tal-isqof huwa l-istituzzjoni tal-Ordni Sagri. Ħadd ma jista' jordna saċerdoti jekk ma jkunx isqof. U l-isqof minn jordnah? Biex ikun ordnat isqof irid ikun hemm tliet isqfijiet flimkien, approvati mill-Papa. Il-Papa biss jista' jordna isqof mingħajr ma jkollu żewġ isqfijiet oħra jassistuh. F' każi fejn ma tkunx osservata din in-norma, l-ordinazzjoni episkopali tkun nulla. Għalhekk il- Lefebvrjani kienu skomunikati għax (fost oħrajn) kienu ordnati isqfijiet bla permess jew approvazzjoni tal-Papa. B' hekk dawn l-isqfijiet Lefebvrjani tilfu s-suċċessjoni appostolika u fi ftit kliem ma huma isqfijiet xejn.
Min għandu ċans jilħaq Arċisqof